Eva Kjer Hansen (V), 2005-03-10:
Jeg skal takke for de til lovforslaget faldne bemærkninger, og jeg imødeser også et godt samarbejde i forbindelse med udvalgsbehandlingen, hvor jeg jo kunne notere mig, at der er bebudet spørgsmål vedrørende nogle punkter.
Jeg synes, det er vigtigt at understrege, at det her er et nyt redskab, som kommunerne kan gøre brug af til at bryde ghettodannelser for at kunne få en mere blandet beboersammensætning og gøre op med eventuelle boligområder, som har et dårligt ry, og som betyder, at folk bliver isolerede i området.
Jeg tror, at det var fru Anita Knakkergaard, der kaldte det her initiativ for et skridt i den rigtige retning, men understregede, at det ikke kan stå alene.
Det er jeg meget enig i, for det her er et blandt mange forskellige initiativer at sætte ind mod ghettoisering.
Den boligaftale står regeringen naturligvis bag, ligesom vi er åbne over for forhandlinger om eventuelle justeringer i boligaftalen.
Vi har også iværksat forsøgsordningen med salg af almene boliger, og støtten til en særlig byfornyelsesindsats kom som led i forårets beskæftigelsespakke.
Dertil kommer, at regeringen har præsenteret en strategi mod ghettoisering og bl.a. har nedsat en programbestyrelse, der skal arbejde med, hvad det er for nogle nye initiativer og nye forsøg, der kan sættes i værk for at bryde ghettoiseringen.
Jeg har sendt et notat over til Boligudvalget om, hvad det er for nogle områder, der vil blive berørt af det her lovforslag efter de tal, vi har, men det er vigtigt for mig at understrege, at vi nu vil tage kontakt til kommunerne med henblik på at sikre, at opgørelsen også er korrekt.
Men det er altså nogle bestemte områder, bestemte kommuner, der nu får mulighed for at bruge det her til at sætte ind i udviklingen af beboersammensætningen i de problemramte områder.
Der er det meget vigtigt for mig at fremhæve, at de boligansøgere, der måtte blive afvist, har et retskrav på en erstatningsbolig.
Jeg er meget forundret over så meget forvirring, der har været under debatten i dag, over, om folk har det retskrav eller ej.
Hvis ikke man kan nøjes med de formuleringer, der er i bemærkningerne til lovforslaget, så kan man også gå ind i selve paragrafferne, nemlig under § 51 b, stk. 8, hvor det meget klart står: »Kommunalbestyrelsen skal anvise en anden passende bolig til boligsøgende, som er blevet afvist efter stk. 1, og som er registreret som boligsøgende i boligorganisationen senest på datoen for kommunalbestyrelsens beslutning om, at boligorganisationen skal afvise boligsøgende efter stk. 1.«
Dernæst står der: »Anvisningen skal så vidt muligt ske senest 6 måneder efter den dato, hvor den boligsøgende modtager meddelelse om afvisning.«
Teksten er egentlig meget klar: Man har ret til en erstatningsbolig.
Så er der perioden, der kan gå, og der er det, kommunen skal gøre mest muligt for inden 6 måneder at sørge for at anvise den her erstatningsbolig.
Bare sådan for, at det nu er skåret ud i pap efter de faldne bemærkninger fra diverse ordføreres side.
Så var der en del diskussion om de private udlejningslejligheder og muligheden for at inddrage dem.
Men også her er der jo mulighed for, at kommunen kan lave aftaler med de private udlejere.
Jeg ved, at bl.a. Århus Kommune er i gang med forhandlinger med Jydsk grundejerforening for at finde en model for, hvordan man i højere grad kan inddrage de private udlejere.
Jeg synes, det er den rigtige vej at gå at prøve at finde frem til, hvad det er for nogle incitamenter, der skal til, og hvordan man på frivillig basis kan inddrage de private udlejere.
Så var bl.a. Enhedslistens ordfører og den radikale ordfører inde med påstande om beskæringer på bl.a. byfornyelsesområdet.
Tager vi kvarterløftsdiskussionen, så har regeringen ikke skåret på kvarterløft.
De projekter, der er blevet sat i værk som kvarterløftsprojekter, fortsætter, og regeringen har forankret instrumentet med områdeløft i den nye byfornyelseslov, således at ordningen er permanent.
Endelig er der jo også afsat den her 100-millioner-kroners-pulje fra foråret, som blev fordelt efter ansøgning, og et meget væsentligt kriterium var, at midlerne blev fordelt efter forsøgsbestemmelser, og derfor skulle projekterne give udtryk for nytænkning, være ideer, der nu kunne prøves af og være til inspiration for kommunerne rundtomkring, og tildelingen blev foretaget på baggrund af, hvilke ansøgninger der bedst imødekom de klare kriterier, der var sat op for, hvordan man kunne få del i puljens midler.
Som sagt står forslaget ikke alene.
Der er mange andre initiativer i gang, og jeg forventer også, at man bl.a. fra programbestyrelsens side vil komme med forslag, som vi så senere kan vende tilbage til en politisk drøftelse af.
Men tak for de faldne bemærkninger, og jeg ser frem til udvalgsbehandlingen.